
UPN talde parlamentarioari atxikitako foru parlamentari Miguel Bujanda Cirauqui jaunak 11-25/PES-00173 idatzizko galdera egin zuen. Bada, Nafarroako Gobernuko Landa Garapeneko eta Ingurumeneko kontseilaria naizen aldetik, honako hau jakinarazten dut: 
-
Nafarroako Gobernuak zer balorazio egiten du betizu basatuen presentziak Nafarroako ganaduarentzat ekar ditzakeen osasun arriskuei buruz, eta zer jarraipen, kontrol eta prebentzio neurri ezartzea aurreikusten du departamentuak abelburuak kutsatzea edo afekzioak izatea saihesteko?
Animalia “basati” horiek etxeko abereen osasunari eragiten dioten mehatxua hainbat alderdiren araberakoa izanen da; hona hemen alderdi nagusiak:
1. Populazioaren osasun egoera.
2. Etxeko abereen eta abere basatien arteko elkarrekintza. Elkarrekintza hori zuzena edo zeharkakoa izaten ahal da.
Bi baldintzatzaile horiek animalia basatien populazioaren tamainarekin dute zerikusia; populazioa hazten bada, elkarrekintza gehiago izanen dituzte etxeko abereekin, eta, hala, patogeno bat populazioaren barruan ezartzeko aukerak ere gora eginen du. Beraz, garrantzitsua da animalia basatien populazioa kontrolatzea.
Orain betizuen populazioa ez da oso handia, baina haz ez dadin zaindu behar dugu.
Osasun egoerari dagokionez, Abeltzaintza Zerbitzuak animalien populazio horren laginak hartu ditu gaixotasunik dagoen ikertzeko. 2023ko irailean, istripua izan zuen animalia baten lagina hartu zen. 2024ko uztailean, bost animalia hil ziren Urdazubin, zer-nolako osasun egoera zuten jakiteko. Lortutako laginekin egindako diagnostiko probetan ez genuen gaixotasunik detektatu.
Halaber, 2025eko otsailean, errepidean izandako istripu bat izan ondotik hil zen animalia baten laginak hartu ziren. Ez dugu gaixotasunik detektatu lagindutako 7 animalietan. Zaintza egiten jarraitzea dago aurreikusita. Horrez gain, Frantziako agintariek laginketa puntualak egiten dituzte betizuen bi taldeetan —bata Urdazubi inguruan dago eta bestea Ibardin inguruan—, eta azterketa horien berri eman ohi digute.
Bestalde, jakinarazi nahi dugu une honetan ABENA proiektua ari dela garatzen Akitania Berria-Euskadi-Nafarroa Euroeskualdearen barruan. Proiektu horren helburua betizu populazioei eragiten dieten erronka klimatiko, sozial eta ingurumenekoei aurre egiteko irtenbide bateratuak bilatzea da. ABENA proiektuan, Frantzian, Gipuzkoan eta Nafarroan egiten ari diren lana eta dauden arazoak partekatzen dira. Toki entitateek hartzen dute parte.
-
Nafarroako Gobernuak aurreikusten al du berariazko protokolorik ezartzea antzeko abandonu, utzikeria edo kontrol faltako egoerak Nafarroako abeltzaintza ustiategietan ugaltzea saihesteko, batez ere mugaldeko eremuetan edo iristeko zailak diren eremuetan?
Egungo araudiaren arabera, abandonatutako animaliak detektatzeko eskumena udalerriena da. Nafarroako Gobernuko Abeltzaintza Zerbitzura egoera horrek ukitutako toki entitateen eta bizilagunen kontsultak iristen dira. Horiei aurre egiteko, araudian zer aukera dauden jakinarazten zaie.
Bestalde, Abeltzaintza Zerbitzuak bilerak egin ditu Frantziako gure homologoekin. Bertan, informazioa partekatu dugu, eta neurriak ezartzeko eskatu diegu animalia basatu horiek Nafarroara igaro ez daitezen.
Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez. 

